ΚΑΝΟΝΙΣΜΟΣ (ΕΚ) αριθ. 771/98 ΤΟΥ ΣΥΜΒΟΥΛΙΟΥ της 7ης Απριλίου 1998 για την επιβολή οριστικού δασμού αντιντάμπινγκ στις εισαγωγές καρβιδίου βολφραμίου και συντετηγμένου καρβιδίου βολφραμίου, καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως το άρθρο 9 παράγραφος 4 και το άρθρο 11 παράγραφος 6,

την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

Α. ΔΙΑΔΙΚΑΣΙΑ

1. Ισχύοντα μέτρα

(1) Με τον κανονισμό (ΕΟΚ) αριθ. 2737/90 (2), το Συμβούλιο επέβαλε οριστικό δασμό αντιντάμπινγκ στις εισαγωγές καρβιδίου βολφραμίου και συντετηγμένου καρβιδίου βολφραμίου, καταγωγής Λαϊκής Δημοκρατίας της Κίνας. Με την απόφαση 90/480/ΕΟΚ (3), η Επιτροπή αποδέχτηκε τις αναλήψεις υποχρεώσεων που προτάθηκαν από τους δύο κυριότερους εξαγωγείς όσον αφορά το προϊόν που υπόκειται στα μέτρα.

Αφού οι δύο εν λόγω κινέζοι εξαγωγείς απέσυραν τις αναλήψεις υποχρεώσεων, η Επιτροπή επέβαλε, με τον κανονισμό (ΕΚ) αριθ. 2286/94 (4), προσωρινό δασμό αντιντάμπινγκ στο εν λόγω προϊόν.

Με τον κανονισμό (ΕΚ) αριθ. 610/95 (5), το Συμβούλιο τροποποίησε τον κανονισμό (ΕΟΚ) αριθ. 2737/90 και επέβαλε οριστικό δασμό 33 % στις εισαγωγές καρβιδίου βολφραμίου και συντετηγμένου καρβιδίου βολφραμίου.

2. Αίτηση για επανεξέταση

(2) Μετά τη δημοσίευση, τον Φεβρουάριο 1995, μιας ανακοίνωσης (6) για την επικείμενη λήξη ισχύος των μέτρων, η Επιτροπή έλαβε αίτηση για επανεξέταση αυτών των μέτρων που υπέβαλε η Euromιtaux, εξ ονόματος τριών κοινοτικών παραγωγών που αντιπροσωπεύουν, με εξαίρεση έναν μικρό παραγωγό, το σύνολο των παραγωγών του εν λόγω προϊόντος στην Κοινότητα. Η αίτηση περιελάμβανε αποδεικτικά στοιχεία ως προς το ντάμπινγκ που είχε ασκηθεί στο προϊόν καταγωγής Λαϊκής Δημοκρατίας της Κίνας και ως προς το ενδεχόμενο να εμφανιστεί εκ νέου σημαντική ζημία αν λήξει η ισχύς των υφιστάμενων μέτρων. Αυτά τα αποδεικτικά στοιχεία θεωρήθηκαν επαρκή για να δικαιολογήσουν την έναρξη έρευνας επανεξέτασης.

(3) Στις 21 Σεπτεμβρίου 1995, η Επιτροπή ανήγγειλε, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (7), την έναρξη της επανεξέτασης του κανονισμού (ΕΟΚ) αριθ. 2737/90. Αυτή η επανεξέταση κινήθηκε βάσει του άρθρου 11 παράγραφος 2 του κανονισμού (ΕΚ) αριθ. 3283/94 (8), που αντικαταστάθηκε κατά την περίοδο της έρευνας από τον κανονισμό (ΕΚ) αριθ. 384/96, (που στο εξής αποκαλείται «βασικός κανονισμός»).

3. Έρευνα

(4) Η Επιτροπή ενημέρωσε επισήμως τους παραγωγούς/εξαγωγείς και τους εισαγωγείς που είναι γνωστό ότι ενδιαφέρονται, τους αντιπροσώπους της χώρας εξαγωγής και τους καταγγέλλοντες κοινοτικούς παραγωγούς σχετικά με την έναρξη της επανεξέτασης.

(5) Στα ενδιαφερόμενα μέρη δόθηκε η ευκαιρία να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίστηκε στην προαναφερόμενη ανακοίνωση.

(6) Η Επιτροπή απέστειλε ερωτηματολόγια σε όλα τα μέρη που είναι γνωστό ότι ενδιαφέρονται και έλαβε απαντήσεις από τρεις καταγγέλλοντες κοινοτικούς παραγωγούς, από τρεις εισαγωγείς που ήταν επίσης χρήστες του εν λόγω προϊόντος και από δύο εξαγωγείς/παραγωγούς και έναν εισαγωγέα στην Κοινότητα που ήταν συνδεδεμένος με τους εξαγωγείς/παραγωγούς. Οι κοινοτικοί παραγωγοί, εξαγωγείς/παραγωγοί και ορισμένοι εισαγωγείς/χρήστες γνωστοποίησαν γραπτώς τις απόψεις τους και έγιναν δεκτοί σε ακρόαση.

(7) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για το σκοπό της έρευνας και πραγματοποίησε επισκέψεις επαλήθευσης στις εγκαταστάσεις των ακόλουθων εταιρειών:

α) Κοινοτικοί παραγωγοί:

- Wolfram Bergbau und Huttengesellschaft mbH, St Peter, Αυστρία,

- H.C. Starck GmbH & CO KG, Goslar, Γερμανία,

- Eurotungstθne Poudres, Grenoble, Γαλλία.

β) Εισαγωγείς/χρήστες στην Κοινότητα:

- AB Sandvik Hard Materials Σουηδία,

- Seco Tools AB, Σουηδία.

γ) Συνδεδεμένος εισαγωγέας:

- Minmetals North-Europe AB, Σουηδία.

δ) Παραγωγός στην ανάλογη χώρα:

- Teledyne Advanced Materials, Ηνωμένες Πολιτείες.

(8) Η έρευνα ως προς το ντάμπινγκ κάλυψε την περίοδο από την 1η Οκτωβρίου 1994 έως τις 30 Σεπτεμβρίου 1995 (που στο εξής αποκαλείται «περίοδος της έρευνας»). Η εξέταση της ζημίας κάλυψε την περίοδο από το 1991 και μετέπειτα μέχρι το τέλος της περιόδου της έρευνας.

(9) Αυτή η επανεξέταση υπερέβη την περίοδο του ενός έτους εντός της οποίας έπρεπε κανονικά να είχε ολοκληρωθεί δυνάμει του άρθρου 11 παράγραφος 5 του βασικού κανονισμού, λόγω του περίπλοκου χαρακτήρα της έρευνας, και ειδικότερα λόγω των δυσκολιών που αντιμετωπίστηκαν κατά τη συλλογή αξιόπιστων στοιχείων σε μια κατάλληλη ανάλογη χώρα. Περαιτέρω, δύο άλλες έρευνες όσον αφορά προϊόντα του βολφραμίου, δηλαδή κοιτάσματα βολφραμίου και συμπυκνώματα, αφενός, και οξείδιο του βολφραμίου και βολφραμικό οξύ, αφετέρου, κινήθηκαν παράλληλα με την παρούσα διαδικασία επανεξέτασης και διενεργήθηκαν παράλληλα λόγω των σχέσεων που υπάρχουν μεταξύ αυτών των προϊόντων στην αλυσίδα παραγωγής βολφραμίου.

Β. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

1. Υπό εξέταση προϊόν

(10) Το προϊόν που αφορά η παρούσα διαδικασία είναι το ίδιο με εκείνο που περιγράφεται στον κανονισμό (ΕΚ) αριθ. 2737/90 και υπάγεται στον κωδικό ΣΟ 2849 90 30.

Το καρβίδιο του βολφραμίου και το συντετηγμένο καρβίδιο βολφραμίου είναι ενώσεις άνθρακα και βολφραμίου που παράγονται με θερμική κατεργασία (ενανθράκωση στην πρώτη περίπτωση, σύντηξη στη δεύτερη). Και τα δύο προϊόντα είναι ενδιάμεσα προϊόντα που χρησιμοποιούνται ως πρώτες ύλες στην κατασκευή σκληρών μεταλλικών στοιχείων, όπως κοπτικά εργαλεία από καρβιδιόδεμα και στοιχεία υψηλής αντοχής στη φθορά, επιχρίσματα ανθεκτικά στην τριβή, για εργαλεία γεωτρήσεων και εξόρυξης, καθώς και σε καλούπια και αιχμές για τη χάραξη και τη σφυρηλάτηση μετάλλων.

(11) Ένας εισαγωγέας προέβαλε τον ισχυρισμό ότι το καρβίδιο του βολφραμίου και το συντετηγμένο καρβίδιο του βολφραμίου είναι διαφορετικά προϊόντα. Τα επιχειρήματα που προβλήθηκαν, στηρίχθηκαν κυρίως στις διαφορετικές κατασκευαστικές διαδικασίες και στις διαφορές των χημικών χαρακτηριστικών.

Ωστόσο, η έρευνα έδειξε ότι, παρόλο που η κατασκευαστική τους διαδικασία είναι διαφορετική, το καρβίδιο του βολφραμίου και το συντετηγμένο καρβίδιο του βολφραμίου έχουν την ίδια χημική σύνθεση (και τα δύο συνίστανται σε περίπου 92 έως 94 % μεταλλικού βολφραμίου και σε 4 έως 6 % άνθρακα) και προέρχονται από το ίδιο στάδιο της αλυσίδας παραγωγής βολφραμίου, δηλαδή μεταξύ κόνεων μεταλλικού βολφραμίου και των εργαλείων από καρβίδιο και υλικών ανθεκτικών στη φθορά. Επιπλέον, διατίθενται στη βιομηχανία για τις ίδιες τελικές χρήσεις, δηλαδή ως υλικό επιφανειακής βαφής. Παρόλο που για ορισμένες ειδικές και περιορισμένες εφαρμογές που απαιτούν μεγαλύτερη αντοχή στη φθορά και στην τριβή χρησιμοποιείται μόνο το συντετηγμένο καρβίδιο του βολφραμίου, το συντετηγμένο καρβίδιο του βολφραμίου και το καρβίδιο του βολφραμίου είναι γενικά εναλλάξιμα. Επομένως, συνάγεται το συμπέρασμα ότι, όπως και κατά την αρχική έρευνα, το συντετηγμένο καρβίδιο του βολφραμίου και το καρβίδιο του βολφραμίου αποτελούν ένα ενιαίο προϊόν για το σκοπό της παρούσας έρευνας. Στο εξής, αναφέρονται ως «καρβίδιο».

2. Ομοειδές προϊόν

(12) Όπως καθορίστηκε στην αρχική έρευνα, η έρευνα επανεξέτασης επιβεβαίωσε ότι τα προϊόντα που εξάγονται από τη Λαϊκή Δημοκρατία της Κίνας και τα προϊόντα που κατασκευάζονται και πωλούνται από τους κοινοτικούς παραγωγούς και από τους παραγωγούς στην ανάλογη χώρα είναι ομοειδή προϊόντα κατά την έννοια του άρθρου 1 παράγραφος 4 του βασικού κανονισμού, επειδή ουσιαστικά παρουσιάζουν τα ίδια φυσικά χαρακτηριστικά και έχουν τις ίδιες τελικές χρήσεις.

Γ. ΣΥΝΕΧΙΣΗ ΚΑΙ ΕΝΔΕΧΟΜΕΝΟ ΝΑ ΕΜΦΑΝΙΣΤΕΙ ΕΚ ΝΕΟΥ ΤΟ ΝΤΑΜΠΙΝΓΚ

1. Προκαταρκτικές παρατηρήσεις

(13) Σύμφωνα με το άρθρο 11 παράγραφος 2 του βασικού κανονισμού, ο σκοπός της παρούσας επανεξέτασης ήταν να καθοριστεί κατά πόσον η λήξη ισχύος των μέτρων θα συμβάλει στη συνέχιση ή στην εκ νέου εμφάνιση του ντάμπινγκ, ειδικότερα εξετάζοντας κατά πόσον εξακολούθησε να ασκείται πρακτική ντάμπινγκ μετά τη θέσπιση των μέτρων αντιντάμπινγκ.

2. Ανάλογη χώρα

(14) Επειδή η Λαϊκή Δημοκρατία της Κίνας δεν έχει οικονομία αγοράς, η κανονική αξία κατασκευάστηκε με βάση τις πληροφορίες που συνελέγησαν σε τρίτη χώρα με οικονομία αγοράς (που στο εξής αποκαλείται «ανάλογη χώρα»).

Για το σκοπό αυτό, οι καταγγέλλοντες πρότειναν την Νότια Κορέα ως ανάλογη χώρα. Η ανακοίνωση για την έναρξη της διαδικασίας προέβλεπε τη χρησιμοποίηση αυτής της χώρας ως ανάλογης χώρας. Παρόλο που καταβλήθηκαν σημαντικές προσπάθειες για να επιτευχθεί συνεργασία από πολλούς κατασκευαστές του εν λόγω προϊόντος στη Νότια Κορέα, αυτοί οι παραγωγοί αρνήθηκαν να συνεργαστούν.

(15) Ως εναλλακτική λύση, οι καταγγέλλοντες είχαν προτείνει τις Ηνωμένες Πολιτείες της Αμερικής ως ανάλογη χώρα. Επιπλέον, εξετάστηκε επίσης η περίπτωση του Ισραήλ γι' αυτό τον σκοπό, λόγω του ότι ο κατασκευαστής Metek Metal Technology Ltd του Ισραήλ ήταν έτοιμος να συνεργαστεί όχι μόνο στην επανεξέταση όσον αφορά το οξείδιο του βολφραμίου αλλά και το βολφραμικό οξύ (9), αλλά επίσης και στην παρούσα επανεξέταση. Ωστόσο, κατά την ανάλυση των στοιχείων που υπέβαλε ο ισραηλινός παραγωγός Metek Metal Technology Ltd, έγινε προφανές ότι αυτή η εταιρεία δεν πραγματοποίησε πωλήσεις του εν λόγω προϊόντος στην εγχώρια αγορά της.

Στην παρούσα περίπτωση, μόνον η αμερικανική αγορά φαινόταν ότι είχε πραγματοποιήσει επαρκείς πωλήσεις κατά τις συνήθεις εμπορικές πράξεις καρβιδίου που παράγεται εγχωρίως. Ένας σημαντικός αμερικανός παραγωγός καρβιδίου, η εταιρεία Teledyne Advanced Materials (που στο εξής αποκαλείται «Teledyne»), πρότεινε να συνεργαστεί.

Τα ακόλουθα γεγονότα και οι παρατηρήσεις ήταν αποφασιστικά για την επιλογή των Ηνωμένων Πολιτειών της Αμερικής ως κατάλληλης ανάλογης χώρας:

- το καρβίδιο που παράγεται στις Ηνωμένες Πολιτείες έχει τα ίδια χαρακτηριστικά με εκείνο που παράγεται στη Λαϊκή Δημοκρατία της Κίνας και εξάγεται στην Κοινότητα,

- η διαδικασία κατασκευής καρβιδίου που εφαρμόζει ο αμερικανός παραγωγός που συνεργάστηκε, στηρίζεται στην καύση σε οξείδιο βολφραμίου του παραβολφραμικού αμμωνίου το οποίο παράγεται εγχωρίως ή εισάγεται, και το οποίο εν συνεχεία υφίσταται διαδικασία ενανθράκωσης σε καρβίδιο βολφραμίου, ή στην απευθείας ενανθράκωση εισαγόμενου οξειδίου βολφραμίου, καθώς και στην ανακύκλωση απορριμμάτων παραγωγής διαφόρων προελεύσεων που περιέχουν βολφράμιο. Αυτή η διαδικασία είναι παρόμοια με τη διαδικασία κατασκευής που εφαρμόζουν οι κινέζοι παραγωγοί, η οποία διαπιστώθηκε με βάση τα στοιχεία που παρείχαν οι κινέζοι εξαγωγείς/παραγωγοί που συνεργάστηκαν. Είναι σύγχρονη και αποτελεσματική και αποδείχτηκε αποδοτική κατά την περίοδο της έρευνας,

- σε ότι αφορά την προμήθεια, η Teledyne έχει ανεμπόδιστη πρόσβαση στις πρώτες ύλες για την παραγωγή καρβιδίου, δηλαδή παραβολφραμικό αμμώνιο και οξείδιο βολφραμίου, τα οποία είχαν αγοραστεί στις τιμές της παγκόσμιας αγοράς κατά την περίοδο της έρευνας από διάφορες πηγές προμήθειας,

- ο αμερικανός παραγωγός πώλησε περίπου 85 % της παραγωγής του στην αμερικανική αγορά που είναι μια ανοικτή και αντιπροσωπευτική εγχώρια αγορά με σημαντικό αριθμό τελικών χρηστών, στην οποία ήταν ανταγωνιστικός με άλλους έξι τοπικούς παραγωγούς καρβιδίου. Η αμερικανική αγορά παρουσιάζει ανταγωνιστική διάρθρωση προμήθειας και ζήτησης που ενισχύεται περαιτέρω από σημαντικό όγκο εισαγωγών καρβιδίου από διάφορες χώρες (Λαϊκή Δημοκρατία της Κίνας, Νότια Κορέα, Ισραήλ, κ.λπ.). Τίποτα δεν δείχνει ότι το κόστος και οι τιμές δεν διέπονται από τις οικονομικές δυνάμεις μιας μη κατευθυνόμενης, ελεύθερης οικονομίας αγοράς.

(16) Με βάση τους ανωτέρω παράγοντες και σύμφωνα με το άρθρο 2 παράγραφος 7 του βασικού κανονισμού, οι Ηνωμένες Πολιτείες της Αμερικής θεωρήθηκαν επομένως ως η κατάλληλη και εύλογη επιλογή ανάλογης χώρας για τον καθορισμό της κανονικής αξίας για το υπό εξέταση προϊόν.

Δεν προβλήθηκε καμία αντίρρηση ως προς την επιλογή των Ηνωμένων Πολιτειών ως ανάλογης χώρας, ούτε από τους κινέζους εξαγωγείς/παραγωγούς ούτε από τις κινεζικές αρχές, ούτε από κάποιο άλλο ενδιαφερόμενο μέρος.

3. Κανονική αξία που στηρίζεται στις εγχώριες πωλήσεις

(17) Σύμφωνα με το άρθρο 2 παράγραφος 2 του βασικού κανονισμού, εξετάστηκε κατά πόσον ο όγκος των πωλήσεων καρβιδίου, που πραγματοποίησε η Teledyne στην εγχώρια αγορά, έφθαναν τουλάχιστον το 5 % του όγκου του εν λόγω προϊόντος που εξήγαγε η Λαϊκή Δημοκρατία της Κίνας προς την Κοινότητα. Διαπιστώθηκε ότι οι εγχώριες πωλήσεις ομοειδούς προϊόντος που πραγματοποίησε η Teledyne αντιπροσώπευαν πολλαπλό όγκο των εξαγωγών που πραγματοποίησαν οι κινέζοι εξαγωγείς προς την Κοινότητα.

(18) Εν συνεχεία εξετάστηκε κατά πόσον οι εγχώριες πωλήσεις της Teledyne προς ανεξάρτητους πελάτες μπορούσαν να θεωρηθούν ότι είχαν πραγματοποιηθεί κατά τις συνήθεις εμπορικές πράξεις.

Το κατά πόσον οι εγχώριες πωλήσεις είχαν πραγματοποιηθεί κατά τις συνήθεις εμπορικές πράξεις καθορίστηκε δυνάμει του άρθρου 2 παράγραφος 4 του βασικού κανονισμού. Διαπιστώθηκε ότι η μέση σταθμισμένη τιμή πώλησης όλων των πωλήσεων κατά την περίοδο της έρευνας ισοδυναμούσε ή ήταν υψηλότερη από το μέσο σταθμισμένο μοναδιαίο κόστος παραγωγής, και ότι ο όγκος των μεμονωμένων πωλήσεων που πραγματοποιήθηκαν κάτω του ανά μονάδα κόστους παραγωγής ήταν μικρότερος του 20 % των πωλήσεων που είχαν χρησιμοποιηθεί για τον καθορισμό της κανονικής αξίας 7 επομένως, όλες οι εγχώριες πωλήσεις θεωρήθηκαν ότι είχαν πραγματοποιηθεί κατά τις συνήθεις εμπορικές πράξεις.

(19) Επομένως, η κανονική αξία στηρίχθηκε, όπως καθορίζεται στο άρθρο 2 παράγραφος 1 του βασικού κανονισμού, με βάση τις τιμές που καταβλήθηκαν ή έπρεπε να καταβληθούν γιά όλες τις εγχώριες πωλήσεις καρβιδίου σε ανεξάρτητους πελάτες της Teledyne στην αμερικανική αγορά κατά την περίοδο της έρευνας.

4. Τιμές εξαγωγής

(20) Δύο κινέζοι παραγωγοί/εξαγωγείς και τέσσερις εισαγωγείς προσκόμισαν αναλυτικά στοιχεία όσον αφορά τις τιμές εξαγωγής. Τα στοιχεία κάλυπταν σχεδόν το σύνολο των κινεζικών εξαγωγών καρβιδίου προς την Κοινότητα κατά την περίοδο της έρευνας, όπως επιβεβαιώθηκε από τα στοιχεία της Eurostat.

Για τις κινεζικές εξαγωγές οι οποίες πωλήθηκαν απευθείας για εξαγωγή σε ανεξάρτητους πελάτες στην Κοινότητα, οι τιμές εξαγωγής καθορίστηκαν με βάση τις τιμές που είχαν πράγματι πληρωθεί ή έπρεπε να πληρωθούν για το εν λόγω προϊόν, σύμφωνα με το άρθρο 2 παράγραφος 8 του βασικού κανονισμού. Για ένα σημαντικό ποσοστό των κινεζικών εξαγωγών που είχαν πραγματοποιηθεί μέσω συνδεδεμένης εταιρείας (Minmetals North-Europe AB) οι τιμές εξαγωγής κατασκευάστηκαν με βάση τις τιμές μεταπώλησης στους πρώτους ανεξάρτητους πελάτες στην Κοινότητα, σύμφωνα με το άρθρο 2 παράγραφος 9 του βασικού κανονισμού. Έγινε προσαρμογή για να ληφθεί υπόψη το συνολικό κόστος, συμπεριλαμβανομένων των δασμών και των φόρων που επιβλήθηκαν μεταξύ της εισαγωγής και της μεταπώλησης, και το κέρδος. Το περιθώριο του κέρδους καθορίστηκε με βάση τα στοιχεία που προσκόμισαν μη συνδεδεμένοι εισαγωγείς στον ίδιο επιχειρηματικό τομέα.

5. Σύγκριση

(21) Σύμφωνα με το άρθρο 2 παράγραφος 11 του βασικού κανονισμού, πραγματοποιήθηκε σύγκριση μεταξύ της μέσης σταθμισμένης κανονικής αξίας σε βάση fob στα σύνορα των Ηνωμένων Πολιτειών και των μέσων σταθμισμένων τιμών εξαγωγής σε βάση fob στα σύνορα της Κίνας, και στα ίδια επίπεδα του εμπορίου.

Για λόγους ορθής σύγκρισης, σύμφωνα με το άρθρο 2 παράγραφος 10 του βασικού κανονισμού, έγιναν οι δέουσες προσαρμογές για να ληφθούν υπόψη και οι διαφορές όσον αφορά το κόστος μεταφοράς, ασφάλισης, πίστωσης, χειρισμού και τα παρεπόμενα έξοδα, τα οποία όπως αποδείχτηκε μπορούσαν να επηρεάσουν τη δυνατότητα σύγκρισης των τιμών.

6. Περιθώριο ντάμπινγκ

Η προαναφερόμενη σύγκριση έδειξε την ύπαρξη ντάμπινγκ, και τα περιθώρια του ντάμπινγκ ισοδυναμούσαν προς το ποσό κατά το οποίο η κανονική αξία υπερέβαινε την τιμή εξαγωγής.

Εκφραζόμενο ως ποσοστό της τιμής «ελεύθερο στα σύνορα της Κοινότητας», πριν από τον εκτελωνισμό, το ενιαίο μέσο σταθμισμένο περιθώριο του ντάμπινγκ ανέρχεται σε 30,6 %.

Δ. ΚΟΙΝΟΤΙΚΗ ΒΙΟΜΗΧΑΝΙΑ

(22) Οι κινέζοι εξαγωγείς/παραγωγοί και ορισμένοι χρήστες πρόβαλαν ορισμένες αντιρρήσεις όσον αφορά τον ορισμό της κοινοτικής βιομηχανίας και την ιδιότητα των παραγωγών που υποστήριξαν την αίτηση επανεξέτασης.

(23) Οι κινέζοι εξαγωγείς/παραγωγοί ισχυρίστηκαν ότι ένας από τους παραγωγούς που υποστήριξε την αίτηση επανεξέτασης ήταν συνδεδεμένος με έναν εισαγωγέα κινεζικού καρβιδίου, και επομένως έπρεπε να αποκλειστεί από τον ορισμό της κοινοτικής βιομηχανίας, δυνάμει του άρθρου 4 παράγραφος 1 στοιχείο α) και παράγραφος 2 του βασικού κανονισμού.

Κατά τη διάρκεια της έρευνας καθορίστηκε ότι οι δύο εν λόγω εταιρείες, παρόλο που ήταν συνδεδεμένες, δεν ασκούσαν κανέναν έλεγχο μεταξύ τους. Επιπλέον, αυτές οι εταιρείες είχαν αντικρουόμενα συμφέροντα όσον αφορά την επιβολή μέτρων αντιντάμπινγκ. Μια εταιρεία παρήγαγε καρβίδιο ενώ η άλλη εταιρεία εισήγαγε το εν λόγω προϊόν. Διαπιστώθηκε ότι οι δύο εταιρείες ενεργούσαν αυτόνομα κατά τη χάραξη και την εφαρμογή της επιχειρηματικής τους στρατηγικής. Συνολικά, συνήχθη το συμπέρασμα ότι η σχέση τους δεν επηρέαζε τη συμπεριφορά τους ούτε διαστρέβλωνε την ανάλυση της οικονομικής κατάστασης του κοινοτικού παραγωγού, όσον αφορά τον εν λόγω προϊόν, και επομένως δεν υπήρχε κανένας λόγος για να αποκλειστεί αυτός ο παραγωγός από τον ορισμό της κοινοτικής βιομηχανίας.

(24) Όπως αναφέρεται στην αιτιολογική σκέψη 2, η αίτηση για επανεξέταση υποβλήθηκε από παραγωγούς που αντιπροσωπεύουν το σύνολο σχεδόν της παραγωγής καρβιδίου η οποία προορίζεται για πώληση στην ανοικτή αγορά και συνεπώς αποτελούσαν την κοινοτική βιομηχανία.

Αυτό αμφισβητήθηκε από ορισμένους παραγωγούς τελικών προϊόντων καρβιδίου στην Κοινότητα (εργαλεία, σκληρά μέταλλα), οι οποίοι παράγουν μικρές ποσότητες καρβιδίου αποκλειστικά για εσωτερική κατανάλωση. Ειδικά, ισχυρίστηκαν ότι ο αντιπροσωπευτικός χαρακτήρας των παραγωγών που υποστήριξαν την αίτηση επανεξέτασης έπρεπε να εκτιμηθεί σύμφωνα με τη συνολική κοινοτική παραγωγή του εν λόγω προϊόντος (συμπεριλαμβανομένης της παραγωγής τους που προορίζεται για εσωτερική χρήση) και ότι, πάνω σ' αυτή τη βάση, οι παραγωγοί που υποστήριξαν την αίτηση επανεξέτασης δεν ήταν αντιπροσωπευτικοί της κοινοτικής βιομηχανίας.

(25) Αυτό το θέμα εξετάστηκε αλλά διαπιστώθηκε ότι το επιχείρημα δεν ήταν ορθό. Έτσι, ακόμα και αν ληφθεί υπόψη η παραγωγή των εταιρειών οι οποίες παράγουν μόνο για εσωτερική χρήση, οι παραγωγοί που υποστήριξαν την αίτηση επανεξέτασης θα αντιπροσώπευαν ακόμα το 60 % της συνολικής παραγωγής του εν λόγω προϊόντος, πληρώντας έτσι τα κριτήρια του άρθρου 5 παράγραφος 4 του βασικού κανονισμού. Επιπλέον, επιβεβαιώθηκε ότι οι παραγωγοί που υποστήριξαν την επανεξέταση αντιπροσώπευαν σχεδόν όλη την κοινοτική παραγωγή καρβιδίου που προορίζεται για πώληση στην ανοικτή αγορά.

(26) Με βάση τα ανωτέρω, οι παραγωγοί που υποστήριξαν την αίτηση επανεξέτασης αποτελούν την κοινοτική βιομηχανία κατά την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού. Για το υπόλοιπο τμήμα του παρόντος κανονισμού, ο όρος «κοινοτική βιομηχανία» θα χρησιμοποιείται για να αναφέρονται οι εταιρείες που υποστήριξαν την επανεξέταση.

Ε. ΕΝΔΕΧΟΜΕΝΟ ΣΥΝΕΧΙΣΗΣ Ή ΕΚ ΝΕΟΥ ΕΜΦΑΝΙΣΗΣ ΖΗΜΙΑΣ

1. Προκαταρκτικές παρατηρήσεις

(27) Κατά την εξέταση της ζημίας πρέπει να λαμβάνεται υπόψη ότι το καρβίδιο αποτελεί μέρος μιας συνολικής αλυσίδας παραγωγής προϊόντων καρβιδίου και ότι επομένως όλες οι εξελίξεις της αγοράς για το εν λόγω προϊόν πρέπει να λαμβάνονται υπόψη σε συνδυασμό με τις εξελίξεις άλλων προϊόντων στην αλυσίδα παραγωγής.

Τα συμπεράσματα όσον αφορά τη ζημία στηρίχθηκαν στα στοιχεία σχετικά με την Κοινότητα κατά τη σύνθεσή της τη στιγμή της έναρξης της επανεξέτασης, δηλαδή την Κοινότητα των 15 κρατών μελών.

2. Κοινοτική κατανάλωση

(28) Για τους λόγους της έρευνας και επειδή η κοινοτική βιομηχανία παρήγαγε καρβίδιο μόνο για την ανοικτή αγορά, η κατανάλωση στην κοινοτική αγορά καθορίστηκε με βάση την παραγωγή της κοινοτικής βιομηχανίας συν τις εισαγωγές, από τις οποίες αφαιρέθηκαν οι εξαγωγές, με τις διακυμάνσεις των αποθεμάτων. Αυτή η προσέγγιση δεν έλαβε υπόψη την παραγωγή που προορίζεται για εσωτερική χρήση για τους παραγωγούς των επόμενων σταδίων παραγωγής τελικών προϊόντων καρβιδίου (για παράδειγμα σκληρά μεταλλικά στοιχεία), και οι οποίοι δεν θεωρήθηκαν ότι είναι άμεσα ανταγωνιστικοί με τις εισαγωγές που αποτελούσαν αντικείμενο ντάμπινγκ.

Πάνω σ' αυτή τη βάση, η κατανάλωση στην Κοινότητα αυξήθηκε από 2 801 τόνους το 1991 σε 2 819 τόνους το 1992, μειώθηκε σε 2 706 τόνους το 1993 και αυξήθηκε και πάλι το 1994 σε 4 236 τόνους και κατά την περίοδο της έρευνας σε 4 703 τόνους, πράγμα που αντιστοιχεί σε αύξηση 68 % σε σύγκριση με το 1991. Αυτή η εξέλιξη της κατανάλωσης που έδειξε μείωση μέχρι τα τέλη του 1993 και ανάκαμψη εν συνεχεία, ήταν σύμφωνη με τις εξελίξεις της αγοράς για τους βιομηχανικούς τομείς που χρησιμοποιούν το εν λόγω προϊόν.

3. Όγκος και τμήμα της αγοράς των εισαγωγών που αποτελούν αντικείμενο ντάμπινγκ

(29) Οι εισαγωγές από τη Λαϊκή Δημοκρατία της Κίνας στην Κοινότητα μειώθηκαν από 143 τόνους το 1991 σε 68 τόνους το 1992 και αυξήθηκαν και πάλι σε 83 τόνους το 1993, 136 τόνους το 1994 και 234 τόνους κατά την περίοδο της έρευνας (συνολική αύξηση 63,6 %).

Το τμήμα της αγοράς που κατέχουν αυτές οι εισαγωγές μειώθηκε από 5,1 % το 1991 σε 2,4 % το 1992, αλλά εν συνεχεία παρουσίασε συνεχή αύξηση μέχρι 5 % κατά την περίοδο της έρευνας, παρά την επιβολή των μέτρων αντιντάμπινγκ υπό μορφή δασμών κατ' αξία, αφού οι κινέζοι εισαγωγείς απέσυραν τις αναλήψεις υποχρεώσεών τους το 1994.

4. Τιμές των εισαγωγών που αποτελούν αντικείμενο ντάμπινγκ

α) Συνολική τάση

(30) Με βάση τις διαθέσιμες πληροφορίες για τις τιμές (Eurostat), οι τιμές των κινέζων εξαγωγέων (cif, πριν από την καταβολή των τελωνειακών δασμών και των δασμών αντιντάμπινγκ) παρέμειναν σχετικά σταθερές μεταξύ του 1991 και της περιόδου της έρευνας (+2 %).

Οι σχετικά σταθερές τιμές καρβιδίου πρέπει να εξεταστούν σε συνδυασμό με την αύξηση των τιμών των προϊόντων καρβιδίου των πρώτων σταδίων παραγωγής, δηλαδή του παραβολφραμικού αμμωνίου και του οξειδίου του βολφραμίου και του βολφραμικού οξέως, οι οποίες αυξήθηκαν αντίστοιχα κατά 27 και 25 % την ιδία περίοδο.

β) Τιμές χαμηλότερες των κοινοτικών

(31) Για την περίοδο έρευνας, οι μηνιαίες σταθμισμένες μέσες τιμές πώλησης καρβιδίου της κοινοτικής βιομηχανίας, συγκρίθηκαν με τις μέσες σταθμισμένες μηνιαίες τιμές του καρβιδίου που εξήγαγε η Λαϊκή Δημοκρατία της Κίνας προς την Κοινότητα.

Οι τιμές της κοινοτικής βιομηχανίας ήταν εκ του εργοστασίου και οι τιμές των εξαγωγέων ήταν για το προϊόν στα σύνορα της Κοινότητας, μετά την καταβολή των τελωνειακών δασμών και των δασμών αντιντάμπινγκ.

Αυτή η σύγκριση έδειξε ένα ελάχιστο περιθώριο χαμηλότερο των κοινοτικών τιμών. Ωστόσο, πρέπει να αναφερθεί ότι, πριν από την επιβολή του δασμού κατ' αξίαν (Σεπτέμβριος 1994) αφού οι κινέζοι εξαγωγείς είχαν αποσύρει τις αναλήψεις υποχρεώσεών τους, διαπιστώθηκε ότι οι κινεζικές τιμές ήταν συνεχώς χαμηλότερες από τις τιμές των κοινοτικών παραγωγών και ότι δεν είχαν συνεπώς τηρηθεί οι ισχύουσες αναλήψεις υποχρεώσεων ως προς τις τιμές κατά τη διάρκεια αυτής της περιόδου.

5. Η κατάσταση της κοινοτικής βιομηχανίας

(32) Σύμφωνα με το άρθρο 11 παράγραφος 2 του βασικού κανονισμού, εξετάστηκε κατά πόσον η λήξη των εν ισχύει μέτρων θα συνέβαλε στη συνέχιση ή στην εκ νέου εμφάνιση της ζημίας στην κοινοτική βιομηχανία.

α) Παραγωγή, παραγωγικό δυναμικό, ποσοστό χρησιμοποίησης και αποθέματα

(33) Η παραγωγή του εν λόγω προϊόντος της κοινοτικής βιομηχανίας παρέμεινε στάσιμη σε 3 300 τόνους από το 1991 έως το 1993 και αυξήθηκε σε 4 375 τόνους το 1994 και σε 4 641 τόνους κατά την περίοδο της έρευνας, που αντιστοιχεί σε αύξηση 40 % σε σύγκριση με το 1991. Αυτή η αύξηση θα πρέπει να εξεταστεί παράλληλα με την αύξηση της κατανάλωσης την ίδια περίοδο (+68 %).

(34) Το παραγωγικό δυναμικό της κοινοτικής βιομηχανίας παρέμεινε σταθερό από το 1991 έως το 1993 σε 4 240 τόνους και αυξήθηκε σε 4 740 τόνους το 1994 και σε 5 095 τόνους την περίοδο της έρευνας (+20 % σε σύγκριση με το 1991).

(35) Το ποσοστό χρησιμοποίησης του παραγωγικού δυναμικού ήταν σταθερό από το 1991 έως το 1993 σε 78 % περίπου και αυξήθηκε σε πάνω από 90 % το 1994 και κατά την περίοδο της έρευνας.

(36) Τα αποθέματα μειώθηκαν συνολικά κατά την περίοδο, ειδικότερα το 1994 και κατά την περίοδο της έρευνας.

β) Όγκος των πωλήσεων και μερίδιο της αγοράς

(37) Η ποσότητα καρβιδίου που πωλήθηκε στην κοινοτική αγορά από την κοινοτική βιομηχανία αυξήθηκε σε απόλυτες τιμές από 1 873 τόνους το 1991, σε 1 993 τόνους το 1992, μειώθηκε σε 1 828 τόνους το 1993, αυξήθηκε πάλι σε 2 596 τόνους το 1994 και 2 994 τόνους την περίοδο της έρευνας (συνολική αύξηση 60 %). Το τμήμα που κατέχει στην αγορά αυτή η βιομηχανία, μετά από αύξηση το 1992, σημείωσε συνεχή πτώση μετά την περίοδο αυτή. Εξελίχθηκε ως ακολούθως: 66,9 % το 1991, 70,7 % το 1992, 67,6 % το 1993, 61,3 % το 1994 και 63,7 % την περίοδο της έρευνας.

γ) Εξέλιξη των τιμών

(38) Η μέση σταθμισμένη τιμή πώλησης καρβιδίου μειώθηκε απότομα (- 20 %) μεταξύ του 1991 και του 1994 και εν συνεχεία ανάκαμψε κατά την περίοδο της έρευνας.

Σημειώνεται ότι αυτή η ανάκαμψη των τιμών συνέπεσε με την επιβολή, τον Σεπτέμβριο 1994, δασμού κατ' αξίαν 33 % επί των κινεζικών εισαγωγών. Επιπλέον, αυτή η αύξηση των τιμών ακολούθησε την αύξηση των τιμών ενδιάμεσων προϊόντων βολφραμίου των πρώτων σταδίων παραγωγής, δηλαδή του παραβολφραμικού αμμωνίου και του οξειδίου του βολφραμίου (βλέπε επίσης αιτιολογική σκέψη 31). Η αύξηση των τιμών συνέπεσε επίσης με την αύξηση της ζήτησης.

δ) Αποδοτικότητα

(39) Οι κοινοτικοί παραγωγοί υπέστησαν σοβαρές ζημίες μέχρι 20 % κατά μέσο όρο μεταξύ του 1991 και του 1994. Ως συνέπεια αυτής της ισχυρής ανάκαμψης των τιμών, πραγματοποιήθηκαν επικερδείς πωλήσεις κατά την περίοδο της έρευνας (13 % κατά μέσο όρο).

ε) Απασχόληση

(40) Λόγω του γεγονότος ότι το εν λόγω προσωπικό εργάζεται σε μια καθετοποιημένη αλυσίδα παραγωγής και λόγω των στενών δεσμών μεταξύ των διαφόρων προϊόντων καρβιδίου, δεν ήταν δυνατόν να γίνει συγκεκριμένη κατανομή του προσωπικού ανά προϊόν. Η απασχόληση στον τομέα του βολφραμίου μειώθηκε κατά 14 % σε όλη τη διάρκεια της περιόδου. Την περίοδο της έρευνας, η κοινοτική βιομηχανία απασχόλησε 580 άτομα στην αλυσίδα παραγωγής βολφραμίου.

στ) Συμπέρασμα για την κατάσταση της κοινοτικής βιομηχανίας

(41) Η ανωτέρω ανάλυση έδειξε ότι ορισμένοι δείκτες της ζημίας, όπως η παραγωγή, οι πωλήσεις και η χρησιμοποίηση του παραγωγικού δυναμικού, παρουσίασαν μετά μια μακρά περίοδο αρνητικών τάσεων, θετικές εξελίξεις σύμφωνα με τις θετικές εξελίξεις της αγοράς γενικά, πράγμα που συνέπεσε με την επιβολή των δασμών αντιντάμπινγκ κατ' αξίαν επί των εισαγωγών που αφορά η παρούσα διαδικασία μετά το 1994. Σε ότι αφορά την οικονομική κατάσταση της κοινοτικής βιομηχανίας, πρέπει να αναφερθεί ότι πραγματοποιήθηκαν κέρδη μόνο κατά την περίοδο της έρευνας. Τα έτη πριν από την περίοδο της έρευνας (1991-1994), η κοινοτική βιομηχανία συνέχισε να υφίσταται σημαντική ζημία υπό μορφή χαμηλότερων τιμών και σοβαρών ζημιών μέχρι 20 % κατά μέσο όρο. Τέλος, θα πρέπει να αναφερθεί ότι το τμήμα της αγοράς που κατέχει η κοινοτική βιομηχανία, μετά από αύξηση το 1992, σημείωσε συνεχή πτώση από το 1993 μέχρι την περίοδο της έρευνας κατά περίπου 10 εκατοστιαίες μονάδες. Ως προς αυτό, πρέπει να αναφερθεί ότι, κατά το παρελθόν, οι κινεζικές εξαγωγές αφορούσαν κυρίως το παραβολφραμικό αμμώνιο και σε λιγότερο βαθμό το οξείδιο του βολφραμίου. Ωστόσο, είναι πιθανό, αν δεν υπάρξουν μέτρα επί του καρβιδίου, οι κινεζικές εξαγωγές να μετατεθούν σταδιακά στο καρβίδιο λόγω του ότι αυτό είναι ένα προϊόν υψηλότερης αξίας μέσα στην αλυσίδα.

6. Τιμές χαμηλότερες των κοινοτικών στην περίπτωση που λήξουν τα μέτρα

(42) Πραγματοποιήθηκε δεύτερος υπολογισμός της απόκλισης των τιμών από τις κοινοτικές τιμές για να καθοριστεί το επίπεδο αυτών των τιμών στην περίπτωση που θα λήξει η ισχύς των μέτρων αντιντάμπινγκ. Η μέθοδος που χρησιμοποιήθηκε, ήταν ίδια με εκείνη που περιγράφεται στην αιτιολογική σκέψη 31, εκτός από το ότι δεν προστέθηκε δασμός αντιντάμπινγκ στην τιμή εισαγωγής. Σ' αυτή την περίπτωση, η απόκλιση από τις κοινοτικές τιμές ήταν 23 % κατά μέσο όρο, εκφραζόμενη ως ποσοστό των τιμών των κοινοτικών παραγωγών.

7. Συμπέρασμα

(43) Η κατάσταση των κοινοτικών παραγωγών βελτιώθηκε κατά την περίοδο της έρευνας. Ωστόσο, μπορεί να συναχθεί το συμπέρασμα από την έρευνα ότι, λόγω των χαμηλότερων τιμών τους, οι κινεζικές εισαγωγές επιδείνωσαν τις δυσχέρειες που αντιμετώπιζε η κοινοτική βιομηχανία πριν από την επιβολή των δασμών κατ' αξία, στις περιπτώσεις που δεν είχαν τηρηθεί οι αναλήψεις υποχρεώσεων που είχαν προτείνει οι κινέζοι εξαγωγείς/παραγωγοί. Αυτό εμπόδισε την κοινοτική βιομηχανία από το να ανακάμψει πλήρως από τις επιπτώσεις των προηγούμενων πρακτικών ντάμπινγκ. Υπάρχει το ενδεχόμενο ότι, αν δεν επιβληθούν μέτρα αντιντάμπινγκ, οι τιμές των κινεζικών εισαγωγών που αποτελούσαν αντικείμενο ντάμπινγκ να καθοριστούν σε επίπεδα τα οποία θα είναι χαμηλότερα από τις τιμές της κοινοτικής βιομηχανίας.

(44) Ως προς αυτό, οι κινέζοι εξαγωγείς προέβαλαν ορισμένα επιχειρήματα αμιφισβητώντας την αιτιώδη συνάφεια μεταξύ των εισαγωγών που αποτελούσαν αντικείμενο ντάμπινγκ και της κατάστασης της κοινοτικής βιομηχανίας.

Προβλήθηκε ο ισχυρισμός ότι η ανάκαμψη της κοινοτικής βιομηχανίας οφειλόταν μόνο στην απότομη αύξηση της ζήτησης καρβιδίου το 1994 και κατά την περίοδο της έρευνας και όχι στην επιβολή δασμών κατ' αξίαν επί των κινεζικών εισαγωγών. Ως προς αυτό, δεν μπορεί να αμφισβητηθεί το γεγονός ότι η ανάκαμψη της ζήτησης επηρέασε το επίπεδο των τιμών. Ωστόσο, θα πρέπει να τονιστεί ότι, μόνο μετά το Σεπτέμβριο του 1994, όταν είχαν επιβληθεί οι δασμοί αντιντάμπινγκ κατ' αξίαν, αυξήθηκαν οι τιμές πώλησης που επέβαλε η κοινοτική βιομηχανία και βελτιώθηκε η οικονομική κατάσταση της κοινοτικής βιομηχανίας μετά από μια περίοδο απωλειών.

(45) Προβλήθηκε επίσης ο ισχυρισμός ότι οι κινεζικές εισαγωγές είχαν λιγότερες επιπτώσεις στην κοινοτική αγορά απ' ότι οι εισαγωγές από άλλες τρίτες χώρες, όπως οι Ηνωμένες Πολιτείες ή η Νότια Κορέα. Πρέπει να τονιστεί ότι, παρόλο που οι εισαγωγές καταγωγής Ηνωμένων Πολιτειών και Νότιας Κορέας ανέκτησαν τμήμα της αύξησης της κατανάλωσης κατά την υπό εξέταση περίοδο, με συνεπακόλουθο την αύξηση των αντίστοιχων μεριδίων της αγοράς, διαπιστώθηκε ότι οι τιμές τους ήταν γενικά υψηλότερες από τις κινεζικές τιμές και δεν υπήρχε καμία απόδειξη ότι αυτές οι τιμές αποτελούσαν αντικείμενο ντάμπινγκ. Επιπλέον, το γεγονός ότι άλλες εισαγωγές μπορούσαν να είχαν επιδράσει στην κατάσταση της κοινοτικής βιομηχανίας δεν εξουδετερώνει τις αρνητικές επιπτώσεις που μπορούν να έχουν οι κινεζικές εισαγωγές στην κατάσταση της κοινοτικής βιομηχανίας, ελλείψει μέτρων, όπως φαίνεται από το ενδεχόμενο να εξακολουθήσουν οι τιμές να είναι χαμηλότερες από τις κοινοτικές (βλέπε αιτιολογική σκέψη 43).

(46) Επιπλέον, η ανάγκη για τη διατήρηση των μέτρων πρέπει να εξεταστεί παράλληλα με την πίεση που μπορούν να ασκήσουν οι εισαγωγές κινεζικών ενδιάμεσων προϊόντων επί των τιμών των τελικών προϊόντων της κοινοτικής βιομηχανίας. Σχετικά με αυτό, θα πρέπει να αναφερθεί ότι η κοινοτική βιομηχανία εξαρτάται σε ορισμένο βαθμό από εξωτερική προμήθεια προϊόντων των πρώτων σταδίων παραγωγής (κυρίως παραβολφραμικού αμμωνίου), δεδομένου ότι η διαδικασία ανακύκλωσης απορριμάτων παραγωγής διαφόρων προελεύσεων δεν καλύπτει προς το παρόν τις συνολικές ανάγκες της βιομηχανίας. Ελλείψει μέτρων αντιντάμπινγκ επί του καρβιδίου, η βιομηχανία μπορεί να αναγκαστεί, κάτω από τις πιέσεις που θα ασκηθούν από τις κινεζικές εισαγωγές αυτού του προϊόντος, να χαμηλώσει τις τιμές της καρβιδίου και αν ταυτόχρονα αντιμετωπίσει την αύξηση των κινεζικών τιμών προϊόντων των πρώτων σταδίων παραγωγής απειλείται η βιωσιμότητά της.

(47) Επομένως, συνάγεται το συμπέρασμα ότι, ελλείψει μέτρων, υπάρχει το ενδεχόμενο να εμφανιστεί εκ νέου ζημία.

ΣΤ. ΤΑ ΣΥΜΦΕΡΟΝΤΑ ΤΗΣ ΚΟΙΝΟΤΗΤΑΣ

(48) Θα πρέπει να υπομνηστεί ότι, κατά την προηγούμενη έρευνα, η θέσπιση μέτρων θεωρήθηκε ότι θα ήταν αντίθετη προς τα συμφέροντα της Κοινότητας. Επιπλέον, θα πρέπει να τονιστεί ότι η παρούσα έρευνα είναι επανεξέταση κατά την οποία αναλύεται μια κατάσταση όπου τα μέτρα αντιντάμπινγκ ήδη ισχύουν. Συνεπώς, η χρονική στιγμή και ο χαρακτήρας της παρούσας έρευνας θα επιτρέψουν να αξιολογηθούν οι αρνητικές επιπτώσεις που μπορούν ενδεχομένως να έχουν στα ενδιαφερόμενα μέρη τα μέτρα αντιντάμπινγκ που έχουν επιβληθεί.

1. Η κοινοτική βιομηχανία καρβιδίου

(49) Η κοινοτική βιομηχανία κατά την περίοδο της έρευνας αποτελείτο από τρες εταιρείες που είναι εγκατεστημένες σε διαφορετικά κράτη μέλη. Για καθεμία από αυτές τις εταιρείες, το καρβίδιο αντιπροσωπεύει το σημαντικότερο προϊόν στην αλυσίδα παραγωγής βολφραμίου, εφόσον αποτελεί το τελικό προϊόν αυτής της αλυσίδας. Σε ότι αφορά τον κύκλο εργασιών, το καρβίδιο αντιπροσωπεύει πάνω από το 60 % της αξίας όλων των πωλήσεων προϊόντων βολφραμίου. Τα προηγούμενα χρόνια, πραγματοποιήθηκαν συνεχείς επενδύσεις σ' αυτόν τον τομέα, ειδικότερα για να προσαρμοστούν οι μέθοδοι παραγωγής στις ανάγκες του περιβάλλοντος και να αναπτυχθούν νέες μέθοδοι κατεργασίας, ειδικότερα η ανακύκλωση απορριμάτων παραγωγής διαφόρων προελεύσεων που περιέχουν βολφράμιο. Αυτή η τεχνολογία αποσκοπεί στην απόκτηση μεγαλύτερης ανεξαρτησίας σε ότι αφορά τις πρώτες ύλες (συμπυκνώματα) ή ενδιάμεσα προϊόντα (παραβολφραμικό αμμώνιο και οξείδιο του βολφραμίου και βολφραμικό οξύ).

Η οικονομική κατάσταση της κοινοτικής βιομηχανίας η οποία χαρακτηρίζεται από οικονομικές απώλειες επί τέσσερα συνεχή χρόνια, δεν έχει ακόμα βελτιωθεί μετά την πρόσφατη εισαγωγή ενός δασμού αντιντάμπινγκ κατ' αξίαν.

(50) Όπως φαίνεται από την έρευνα, είναι προφανές ότι αν λήξουν τα μέτρα άμυνας που έχουν επιβληθεί στο καρβίδιο, το οποίο είναι το τελευταίο και το πιο ευάλωτο στάδιο της αλυσίδας παραγωγής βολφραμίου, θα εμφανιστεί εκ νέου ζημία υπό μορφή απωλειών για την κοινοτική βιομηχανία και συνεχών και, ολοένα μεγαλύτερων, απωλειών του μεριδίου της αγοράς. Επομένως, πρέπει να διατηρηθούν οι θεμιτές συνθήκες του ανταγωνισμού για να παραμείνει βιώσιμη η κοινοτική βιομηχανία.

2. Η βιομηχανία χρήστης

(51) Υπενθυμίζεται ότι οι κοινοτικοί χρήστες καρβιδίου είναι κυρίως οι κατασκευαστές σκληρών μεταλλικών στοιχείων (δηλαδή εργαλείων καρβιδίου και υλικών που ανθίστανται στην φθορά). Η βιομηχανία χρήστης αποτελείται από λίγες μεγάλες εταιρείες («κυριότεροι χρήστες») οι οποίοι κυρίως έχουν μια καθετοποιημένη παραγωγή (δηλαδή αρχίζουν από το στάδιο του παραβολφραμικού αμμωνίου και του οξειδίου του βολφραμίου και μεταποιούν αυτά τα προϊόντα μέχρι το τελικό στάδιο) και περίπου εκατό μικρότερες εταιρείες («μικρότεροι χρήστες») οι οποίοι αρχίζουν κυρίως στο στάδιο του καρβιδίου.

(52) Ένας μεγάλος χρήστης ισχυρίστηκε ότι ο δασμός αντιντάμπινγκ που έχει επιβληθεί στις κινεζικές εισαγωγές θα αυξήσει το συνολικό κόστος παραγωγής του και θα απειλήσει τη θέση του στην κοινοτική αγορά σε σύγκριση με τους κυριότερους αμερικανούς και ιάπωνες ανταγωνιστές του, οι οποίοι μπορούν να προμηθεύονται καρβίδιο το οποίο δεν υπόκειται σε μέτρα αντιντάμπινγκ. Σύμφωνα με τους ισχυρισμούς του, θα χάσει την ανταγωνιστική του θέση.

Διαπιστώθηκε ότι αυτός ο χρήστης, ο οποίος είναι παραγωγός εργαλείων καρβιδίου και υλικών που ανθίστανται στη φθορά, άρχισε τη διαδικασία παραγωγής του κατά την υπό εξέταση περίοδο κυρίως από τα ενδιάμεσα προϊόντα των πρώτων σταδίων παραγωγής, όπως είναι το παραβολφραμικό αμμώνιο και το οξείδιο του βολφραμίου και επομένως είχε περιορισμένες ανάγκες εισαγόμενου καρβιδίου. Εισήγαγε σχεδόν το ένα τέταρτο της συνολικής εισαγωγής καρβιδίου στην Κοινότητα από τη Λαϊκή Δημοκρατία της Κίνας. Ωστόσο, αυτό αντιπροσώπευε λιγότερο του 4 % της κατανάλωσης του καρβιδίου. Η μέγιστη επίπτωση του δασμού 33 % υπολογίστηκε ότι ανέρχεται σε λιγότερο του 1 % επί του κόστους παραγωγής προϊόντων βολφραμίου αυτού του χρήστη. Επομένως, οι επιπτώσεις του δασμού στην αλυσίδα παραγωγής βολφραμίου αυτής της εταιρείας είναι ελάχιστες.

(53) Δώδεκα περίπου μικρότεροι χρήστες διατέθηκαν ευνοϊκά υπέρ της διατηρήσεως των μέτρων. Το κυριότερο επιχείρημα ήταν ότι αν λήξουν τα μέτρα επί του καρβιδίου, αυτό θα ευνοήσει μόνο την ισχυρή θέση των μεγαλύτερων χρηστών στην αγορά εργαλείων καρβιδίου. Αυτοί οι χρήστες έχουν ισχυρότερη διαπραγματευτική θέση έναντι των κινέζων προμηθευτών τους από τις μικρότερες εταιρείες και επομένως μπορούν να επιτύχουν καλύτερες τιμές.

(54) Οι χρήστες δεν υπέβαλαν καμία άλλη αιτιολογημένη παρατήρηση κατά των μέτρων. Δεδομένου ότι τα μέτρα ισχύουν για ορισμένη περίοδο και θα διατηρηθούν στα ίδια επίπεδα συνάγεται το συμπέρασμα ότι αυτό δεν συνεπάγεται την επιδείνωση της κατάστασης των χρηστών γενικά.

3. Πραγματική κατανάλωση

(55) Προβλήθηκε επίσης ο ισχυρισμός ότι το επίπεδο του ανταγωνισμού στην αγορά καρβιδίου θα επηρεαστεί από τη συνέχιση της εφαρμογής του δασμού αντιντάμπινγκ, εφόσον θα δημιουργήσει μια αγορά ολιγοπωλίου. Όλοι οι χρήστες θα εξαρτώνται τότε από τους κοινοτικούς παραγωγούς.

(56) Θα πρέπει να υπομνηστεί ότι, παρά τα μέτρα αντιντάμπινγκ, οι κινέζοι εξαγωγείς ήταν πάντοτε παρόντες στην κοινοτική αγορά και αύξησαν το μερίδιο της αγοράς τους κατά την περίοδο της έρευνας. Πρέπει επίσης να υπογραμμιστεί ότι υπάρχουν άλλοι προμηθευτές καρβιδίου τρίτων χωρών στην Κοινότητα, πράγμα που εξασφαλίζει την παρουσία εναλλακτικών πηγών προμήθειας. Τέλος, αποδείχτηκε ότι λόγω της σχέσης μεταξύ των διαφόρων προϊόντων της αλυσίδας βολφραμίου υπάρχει σημαντική ανταγωνιστική πίεση στην αγορά για οποιοδήποτε προϊόν στην αλυσίδα από τους ανταγωνιστές στην αγορά για άλλα προϊόντα.

4. Συμπέρασμα για τα συμφέροντα της Κοινότητας

(57) Με βάση τα ανωτέρω, συνήχθη το συμπέρασμα ότι δεν υπήρχαν επιτακτικοί λόγοι να μην διατηρηθούν τα ισχύοντα μέτρα, ώστε να εξασφαλιστούν ανταγωνιστικοί όροι θεμιτής τιμολόγησης και να αποτραπεί κάθε ενδεχόμενο εκ νέου εμφάνισης της ζημίας στην κοινοτική βιομηχανία, πράγμα που θα συμβεί ασφαλώς αν λήξουν τα μέτρα.

Ζ. ΜΕΤΡΑ ΑΝΤΙΝΤΑΜΠΙΝΓΚ

(58) Όλα τα ενδιαφερόμενα μέρη ενημερώθηκαν σχετικά με τα ουσιαστικά γεγονότα και τις παρατηρήσεις βάσει των οποίων η Επιτροπή επρόκειτο να συστήσει τη διατήρηση των εν ισχύι μέτρων. Τους δόθηκε επίσης μια χρονική περίοδος εντός της οποίας μπορούσαν να κάνουν τις παρατηρήσεις τους μετά από αυτή την κοινολόγηση. Οι παρατηρήσεις των μερών εξετάστηκαν και, όπου κρίθηκε σκόπιμο, τροποποιήθηκαν ανάλογα τα συμπεράσματα.

(59) Από τα ανωτέρω συνάγεται ότι, όπως προβλέπεται από το άρθρο 11 παράγραφος 2 του βασικού κανονισμού, θα πρέπει να διατηρηθεί ο δασμός αντιντάμπινγκ 33 % επί των εισαγωγών καρβιδίου του βολφραμίου και συντετηγμένου καρβιδίου του βολφραμίου, καταγωγής Λαϊκής Δημοκρατίας της Κίνας, που έχει επιβληθεί με τον κανονισμό (ΕΟΚ) αριθ. 2737/90. Ο κανονισμός (ΕΟΚ) αριθ. 2737/90 διατηρήθηκε σε ισχύ με αυτή την επανεξέταση και θα λήξει με την περάτωσή της. Ο δασμός αντιντάμπινγκ που έχει επιβληθεί με αυτόν τον κανονισμό θα πρέπει επομένως να επιβληθεί εκ νέου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται οριστικός δασμός αντιντάμπινγκ στις εισαγωγές καρβιδίου του βολφραμίου και συντετηγμένου καρβιδίου του βολφραμίου, που υπάγονται στον κωδικό ΣΟ 2849 90 30, καταγωγής Λαϊκής Δημοκρατίας της Κίνας.

2. Ο δασμός είναι 33 % της καθαρής τιμής, ελεύθερο στα σύνορα της Κοινότητας, πριν από τον εκτελωνισμό.

3. Εκτός αν άλλως ορίζεται, εφαρμόζονται οι διατάξεις που ισχύουν για τους τελωνειακούς δασμούς.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 7 Απριλίου 1998.

Για το Συμβούλιο

Ο Πρόεδρος

D. BLUNKETT

(1) ΕΕ L 56 της 6. 3. 1996, σ. 1 7 κανονισμός που τροποποιήθηκε από τον κανονισμό (ΕΚ) αριθ. 2331/96 (ΕΕ L 317 της 6. 12. 1996, σ. 1).

(2) ΕΕ L 264 της 27. 9. 1990, σ. 7.

(3) ΕΕ L 264 της 27. 9. 1990, σ. 59.

(4) ΕΕ L 248 της 23. 9. 1994, σ. 8.

(5) ΕΕ L 64 της 22. 3. 1995, σ. 1.

(6) ΕΕ C 48 της 25. 2. 1995, σ. 3.

(7) ΕΕ C 244 της 21. 9. 1995, σσ. 3, 4 και 5.

(8) ΕΕ L 349 της 31. 12. 1994, σ. 1.

(9) ΕΕ L 87 της 21. 3. 1998, σ. 24.